Musk-broers wil die mensdom red | Maroela Media
Almal sê die kolonisering van Mars is totaal onrealisties: tegnies, finansieel of polities. Daar heers uiterste temperatuurskommelings, daar is nie water nie, die swaartekrag is net 40% van die aarde s'n. Mense sal in ruimtepakke moet leef. Daar is net geen manier om die Rooi Planeet te bewoon nie. Punt.
Elon Musk stem nie saam nie en sy jongste mikpunt – nie droom nie – is die Big Falcon Rocket en die tuig Starship wat 'n vrag van 100 ton en 100 passasiers Mars toe kan vervoer.
Musk glo wanneer hy gereed is, die tegnologie vir mense op Mars sal bestaan. Ons mag dink dit is sommer dagdromery, maar kyk na 'n paar historiese voorbeelde. 40 jaar gelede (1976) was die wêreld nog bra primitief. Sedertdien het ons die koms van die rekenaar, die internet, masjienlering, iPhones, genetiese ingenieuring, robotte wat plase bestuur en talle ander ontwikkelinge gesien.
Hoeveel vordering is dan nie oor die volgende 40 jaar moontlik nie?
En voor jy ophou lees: Alles wat Elon Musk voorstel, was in 'n stadium eers onrealisties. Hy is die man wat 100% elektriese motors gebou het – iets wat die groot motorvervaardigers nou doen – soos in Swede, waar meer as die helfte nuwe motors wat tans verkoop word, elektries is. Hy het ook herbruikbare ruimtevuurpyle gebou.
Kimbal Musk is die voorsitter van The Kitchen Restaurants, Square Root, en Big Green. Foto: Kimbal Musk/Commons.wikimedia.org
Kimbal se planne werk reeds
Kimbal Musk se missie om 'n meer onmiddellike krisis op te los, kry reeds gestalte: Om die wêreld se voedseltekort aan te vul en die volgende generasie stedelike boere te leer hoe om kos in verskepingshouers te produseer. Sy Brooklyn-maatskappy Square Roots lewer vars kruie wat in verpakkingshouers van 30 vierkante meter gekweek word en sy produk is reeds reg oor Noord-Amerika bekend te stel.
Square Roots lewer sy produk al sedert 2016 aan winkels reg oor New York. Een van die groot voordele van sulke binnenshuise plase is dat hulle die klimaat kan beheer en die risiko vir die kontaminasie van water en lug verminder. En een van Kimbal se mikpunte is om die oorgewig Amerikaners te help om hul leefstyl te verander en die gemorskosrestaurante 'n nekslag toe te dien.
Een van die talle voordele is dat die perfekte klimaat vir elke variëteit van 'n plant sonder veel moeite in afsonderlike verpakkingshouers geskep kan word. Square Roots gebruik geen giftige insekdodders nie en 90% minder water as buitelugplase. Daar is ook weinig beperkings waar hierdie plase geskep kan word – hoe nader aan die mark, hoe beter. Die risiko vir peste soos witroes en skimmelsiektes word verminder omdat die enkele besmette modus afgeseël kan word. Omdat die plase gekonnekteer is, leer hulle van mekaar. Die stelsel het die groeisiklus van basilie van 50 tot 28 dae ingekort. Dit is in Italië bereik deur die klimaat te karteer – hoe laat die son opkom, die suurstofvlak, die koolsuurgasvlak, sonsondergang en dit in die skeepshouer te herskep.
Switserland oes humiditeit vir reën
Elders – soos in Switserland – word humiditeit geoes om aan droogtegebiede meer reën te gee deur die son se ioniseringsproses na te aap. Dr. Helmut Fluhrer is die uitvoerende hoof van Weather Tech en sê ontsoutingsaanlegte in Afrika is selfs vir gemeenskappe na aan die kus te duur.
Fluhrer se maatskappy kan nou tot 100 km van die kus getrek word om reën te bring. Die eindproduk kos 'n fraksie van ontsouting en is loshande die bekostigbare manier. Daar word reeds met Afrikalande oor hierdie stelsel gesels.
Elon Musk se eerste prototipe van Starship word tans gebou en sal binne maande getoets word. Dit sal eers na die Maan en dan na Mars kan vlieg. Een van die mikpunte is om die tuig se gewig van 200 ton tot 110 ton te verminder. Dit sal van vlekvrye staal, wat hitte beter as enige ander materiaal kan hanteer, gemaak word.
Engineering = Ingenieuring? Ek vermoed digterlike vryheid of is dit net klassieke luiheid?
ag boet Reinhart,
Ek glo ons almal verstaan die begrip. As daar nie so n woord bestaan nie, dan het ons dit nou ge-introduce ….
Regide taalgebruik sal nooit common sense vervang nie.
pleks dat al daardie geld gebruik word om die wereld skoon te maak van plastiek en riool. verder kan die mensdom ook opgevoed word om minder kinders te he.
Meer as 30 j gelede in Std 1 tydens 'n mondeling het ek vertel ek sal eendag 'n ruimtevaarder wees en Mars toe gaan. Laat mens dink.
Die mensdom raak desperaat, wat aan die eenkant n goeie ding is, want nou woeker die mense met hulle innovasie talente. Dit sal so aanhou totdat innovasie nie meer n verskil kan teweeg bring nie en almal besef dat hulle moes eintlik maar net die basiese dinge reg gedoen het deurdat regerings moes toesien dat geboortebeperkings ingestel word, woude bewaar word en dat water en lug nie verder besoedel word nie. Maar nou ja, die mensdom is maar die mensdom waaraan daar nie salf te smeer is nie, veral die mensdom wat net vir vandag lewe, want more sal mos… Lees meer »